Fonden Sol og Strand ved Margit og Kjeld uddeler for anden gang en million kroner til lokale og humanitære formål.

Fonden Sol og Strand ved Margit og Kjeld, der er hovedejerne af Sol og Strand Feriehusudlejning A/S, uddeler i december 2021 for anden gang en million kroner til lokale og humanitære formål. Det oplyser fonden mandag i en pressemeddelelse. - Via fondens udlodninger kommer vi i mange år fremover til at hjælpe rigtigt mange lokale projekter og humanitære organisationer, og som alle vil være med at gøre en forskel for mange. Det er en stor værdibaseret ledestjerne for os alle, der arbejder i Sol og Strand, siger Per Dam, administrerende direktør i Sol og Strand Feriehusudlejning A/S. Fonden blev etableret i 2019 med det formål at støtte lokale og humanitære formål. Der er blevet uddelt penge fra fonden én gang før. Det skete i december 2020, hvor 10 humanitære foreninger blev udvalgt, der hver modtog 100.000 kroner. Fonden åbner for ansøgninger i perioden 1. til 30. september, hvor feriegæster, husejere og ansatte i Sol og Strand inviteres til at deltage i udvælgelsen af projekterne. Den endelige udtrækning vil ske i december.